b'\n_START_ARTICLE_\nHans Speidel\n_START_SECTION_\nTidlige \xc3\xa5r\n_START_PARAGRAPH_\nSpeidel var s\xc3\xb8nn av forstmannen Emil Speidel. Som 17-\xc3\xa5ring ble han soldat i den tyske h\xc3\xa6ren ved utbruddet av f\xc3\xb8rste verdenskrig i 1914, som fanejunker i det 5. w\xc3\xbcrttembergske grenad\xc3\xa9r-regimentet Kong Karl nr. 123. Som 18-\xc3\xa5ring ble han forfremmet til l\xc3\xb8ytnant i 1915. Han deltok i kampene i Flandern, under slaget ved Somme og i Cambrai, og ble regimentsadjutant._NEWLINE_Etter f\xc3\xb8rste verdenskrig ble han ansatt som yrkessoldat i h\xc3\xa6ren, og tjenestegjorde i 13. w\xc3\xbcrttembergske infanteriregiment i Ludwigsburg. Med st\xc3\xb8tte fra sine overordnede studerte han s\xc3\xa5 historie og \xc3\xb8konomi, og tok i 1925 doktorgrad i historie med en avhandling innen milit\xc3\xa6rhistorie med tittelen 1813 / 1924: Eine milit\xc3\xa4rpolitische Untersuchung. I tillegg til sitt tyske morsm\xc3\xa5l talte Speidel ogs\xc3\xa5 perfekt fransk og godt engelsk; Speidel ble i hele sin karriere s\xc3\xa6rlig regnet som ekspert p\xc3\xa5 Frankrike._NEWLINE_I 1930 ble Speidel knyttet til den milit\xc3\xa6re etterretningstjenesten, Abteilung Fremde Heere i generalstaben. Han ble forfremmet til kaptein i 1932. I 1933 ble han assistent for den tyske forsvarsattach\xc3\xa9en i Paris, og senere tjenestegjorde han forskjellige steder p\xc3\xa5 kompaniniv\xc3\xa5 f\xc3\xb8r han ble i 1936 ble leder for den milit\xc3\xa6re etterretningstjenestens avdeling for Vest-Europa.\n_START_SECTION_\nAndre verdenskrig\n_START_PARAGRAPH_\nSpeidel ble forfremmet til oberstl\xc3\xb8ytnant like f\xc3\xb8r utbruddet av andre verdenskrig. Speidel tjenestegjorde i slaget om Frankrike i 1940 og i august ble han stabssjef til den milit\xc3\xa6re befalhavende i Frankrike. I 1942 ble Speidel sendt til \xc3\x98stfronten hvor han tjenestegjorde som stabssjef for 5. Arm\xc3\xa9e, og som stabssjef for Arm\xc3\xa9gruppe Syd i 1943, der han innen den tid hadde blitt forfremmet til generalmajor. I april 1944 ble Speidel utnevnt til stabssjef til Generalfeltmarskalk Erwin Rommel, \xc3\xb8verstkommanderende for Arm\xc3\xa9gruppe B, ansvarlig for forsvaret av den franske atlanterhavskysten. Da Rommel ble s\xc3\xa5ret i et luftangrep p\xc3\xa5 hans tjenestebil, fortsatte Speidel som stabssjef for den nye sjefen Arm\xc3\xa9gruppe B, feltmarskalk G\xc3\xbcnther von Kluge._NEWLINE_Speidel var tysk nasjonalist og var enig med noen sider av politikken som ble f\xc3\xb8rt etter NSDAPs maktovertakelse, slik som motstand mot Frankrike, reverseringen av Versaillestraktaten, og lignende, men var sterkt imot j\xc3\xb8deforf\xc3\xb8lgelsene og andre av regimets totalit\xc3\xa6re sider. Han var involvert i 20. juli-attentatet p\xc3\xa5 Adolf Hitler. Dette f\xc3\xb8rte til at han ble arrestert 7. september 1944 av Gestapo. Under avh\xc3\xb8r innr\xc3\xb8mmet han ingenting og forr\xc3\xa5dte heller ikke noen. Speidel ble framstilt for h\xc3\xa6rens Hedersdomstol, men Gerd von Rundstedt, Heinz Guderian og Wilhelm Keitel besluttet ikke \xc3\xa5 kaste ham ut av den tyske h\xc3\xa6ren, noe som medf\xc3\xb8rte at han ikke ble fremstilt for Roland Freislers folkedomstol. Rommel appellerte, i sitt siste brev til Hitler den 1. oktober 1944, om at Speidel m\xc3\xa5tte settes fri, men mottok ikke noe svar. Han var fengslet i syv m\xc3\xa5neder av Gestapo f\xc3\xb8r han r\xc3\xb8mte og gikk i skjul for \xc3\xa5 vente p\xc3\xa5 de allierte. Han ble satt fri av franske tropper den 29. april 1945._NEWLINE_Speidel var del av den indre sirkel av konspirat\xc3\xb8rer (den eneste som ikke ble henrettet eller som begikk selvmord), og fikk i oppdrag av \xc3\xa5 rekruttere Rommel til aksjonen mot Hitler. Han hadde varsomt begynt med dette da Rommel ble s\xc3\xa5ret i et canadisk streifangrep den 17. juli 1944.\n_START_SECTION_\nHistoriefaglig arbeid 1945\xe2\x80\x931950\n_START_PARAGRAPH_\nEtter krigen underviste og forsket Speidel i noen \xc3\xa5r som professor i moderne historie ved Eberhard-Karls-Universit\xc3\xa4t i T\xc3\xbcbingen og i 1949 utgav han boken Invasion 1944. Ein Beitrag zu Rommels und des Reiches Schicksal.\n_START_SECTION_\nMilit\xc3\xa6r leder i Vest-Tyskland og NATO\n_START_PARAGRAPH_\nFra 1950 ble Speidel en av de aller mest sentrale personene i den tyske gjenopprustningen og etterhvert integrasjonen i NATO. Han var medforfatter av Himmerod-memorandumet om tysk gjenopprustning i 1950 og r\xc3\xa5dgiver for Konrad Adenauer. I 1951 ble han utnevnt til spesialr\xc3\xa5dgiver ved det s\xc3\xa5kalte Blank-kontoret, som ble ledet av Theodor Blank og som formelt var et kontor direkte underlagt forbundskansleren, og som var forl\xc3\xb8peren til det vesttyske Forsvarsdepartementet. I 1955 ble han leder for avdelingen for de samlede stridskreftene i Forsvarsdepartementet. Han ble i 1957 som f\xc3\xb8rste offiser i Vest-Tyskland utnevnt til full general._NEWLINE_I april 1957 ble han utnevnt til \xc3\xb8verstkommanderende for NATOs bakkestyrker i Sentral-Europa (Supreme Commander of the NATO ground forces in Central Europe), en kommando han innehadde inntil september 1963.\n_START_SECTION_\nSenere \xc3\xa5r\n_START_PARAGRAPH_\nHan gikk formelt av med pensjon som general i 1964 og ble samme \xc3\xa5r president for Stiftung Wissenschaft und Politik, Tysklands viktigste tenketank for utenriks- og sikkerhetspolitikk. Han utga i senere \xc3\xa5r ogs\xc3\xa5 flere b\xc3\xb8ker._NEWLINE_I 1960 gikk Speidel til sak mot et filmstudio som portretterte ham som om han hadde hatt tilgang til informasjonen relatert til snikmordet p\xc3\xa5 kong Aleksandar I av Jugoslavia og den franske utenriksministeren Louis Barthou i 1934, samt for ogs\xc3\xa5 \xc3\xa5 ha forr\xc3\xa5dt feltmarskalk Erwin Rommel til nazistene etter 20. juli-attentatet i 1944. Han lyktes \xc3\xa5 f\xc3\xa5 erstatning for injurier; se Plato Films Ltd mot Speidel [1961] AC 1090._NEWLINE_Hans Speidel d\xc3\xb8de i Bad Honnef i Nordrhein-Westfalen i 1984.'